b'\n_START_ARTICLE_\nAnime\n_START_PARAGRAPH_\nAnime je japonska risanka ali serija, ki je nastala na Japonskem, japonska animacija. Ve\xc4\x8dina animejev ima dolo\xc4\x8dene vizualne in vsebinske podobnosti, \xc5\xa1e vedno pa ostaja mnogo odstopanj - v grobem so za animeje zna\xc4\x8dilne temne obrobe oseb in predmetov v ospredju, nesorazmerno velike o\xc4\x8di ter izogibanje kontrastnemu lo\xc4\x8devanju likov na absolutno dobre in slabe. Med na zahodu najbolj znanimi animejskimi \xc5\xbeanri so znanstvena fantastika, \xc5\xa1port in akcija. Animeji se pojavljajo na televiziji, v kinu ali neposredno na videokasetah, danes ve\xc4\x8dinoma na DVD-jih, Blue Ray-ih in podobnih medijih. . Najpogostej\xc5\xa1a predloga animejskim scenarijem so japonski stripi \xe2\x80\x93 mange. V Sloveniji anime velja za subkulturo. Nekaj slavnej\xc5\xa1ih se je \xc5\xbee vrtelo v slovenskih kinodvoranah, nekaj otro\xc5\xa1kih serij pa lahko tudi v slovenski sinhronizaciji vidimo na televiziji.\n_START_SECTION_\nZgodovina\n_START_PARAGRAPH_\nPionir, danes imenovan tudi bog, mang Osamu Tezuka je oblikoval moderno mango, kot je oblikoval tudi moderni anime. Leta 1963 je v studiu, ki ga je ustanovil Tezuka, nastala prva, \xc4\x8detudi \xc4\x8drno-bela, animejska serija, ki je postala nacionalni hit in ki ostaja na zaslonih \xc5\xa1e danes. Tetsuwan Atomu, ali Astro Boy, kot je znan danes, je spro\xc5\xbeil zanimanje za animacijo na japonskem, za\xc4\x8del pa je tudi marsikatero tehniko, ki jih v animejih uporabljajo \xc5\xa1e danes. Vzpodbudil je tudi robotski (mecha) \xc5\xbeanr, ki je pri animejih \xc5\xa1e danes med najbolj zna\xc4\x8dilnimi._NEWLINE_Tezuko mo\xc4\x8dno zaznamuje eksperimentiranje s tehnikami, ki jih je videl pri Disneyju in \xc5\xa1ele v sedemdesetih lahko re\xc4\x8demo, da se je japonska animacija pri\xc4\x8dela oblikovati kot samostojna zvrst, kar je botrovalo tudi pravemu razmahu mecha-animejev. Nastali sta na primer seriji Lupin III in Mazinger Z, v animacijske vrste pa so stopili danes slavni talenti, kot so Isao Takahata, Hajao Mijazaki in Mamoru O\xc5\xa1ii._NEWLINE_Osemdeseta so animejem prinesla sloves, status in veljavo, ki jo imajo na japonskem \xc5\xa1e vedno. Leta 1988 je bil kon\xc4\x8dan Akira, anime, ki je stal ve\xc4\x8d kot katerikoli anime poprej in do danes ostaja eden najbolj\xc5\xa1ih in najbolj znanih animejev po vsem svetu._NEWLINE_Po tem, ko so se v osemdesetih animeji konsolidirali na doma\xc4\x8dem tr\xc5\xbei\xc5\xa1\xc4\x8du, je ravno Akira skupaj z uspe\xc5\xa1no fran\xc5\xa1izo Gundam dosegel, da so nanje postali pozorni tudi na zahodu, predvsem v Ameriki. Leta 1995 kon\xc4\x8dani Ghost in the Shell (Duh v \xc5\xa1koljki) se je Akiri pridru\xc5\xbeil pri uspe\xc5\xa1ni promociji animejev po svetu. Medtem ko sta ta dva prepri\xc4\x8devala zahtevnej\xc5\xa1o publiko, so ve\xc4\x8dino gledalstva prepri\xc4\x8dale serije kakr\xc5\xa1ne so Cowboy Bebop, Neon Genesis Evangelion in Sailor Moon._NEWLINE_Pozornost zahodnih kritikov je pritegnil Mijazakijev celove\xc4\x8derec Princesa Mononoke (Mononoke hime), splo\xc5\xa1no priznanje pa je 2001 v obliki zlatega medveda in oskarja za najbolj\xc5\xa1i animirani film osvojil film \xc4\x8cude\xc5\xbeno potovanje.\n_START_SECTION_\nAnime v Sloveniji\n_START_PARAGRAPH_\nSlovenci animeje \xc5\xbee nekaj \xc4\x8dasa gledamo na otro\xc5\xa1kem programu, \xc4\x8deprav gre pri najstarej\xc5\xa1ih v glavnem za tiste, ki so jih japonski studii risali za evropske televizijske postaje. Med temi so \xc4\x8cebelica Maja, Barbapapa in Kalimero._NEWLINE_Prvi tipi\xc4\x8dni anime, predvajan v Sloveniji, je bila Princesa Mononoke, ki je bila leta 2000 predvajana v okviru ljubljanskega filmskega festivala Liffe. Za slovensko distribucijo jo je odkupila Creativa, ki pa jo je v redni kinospored uvrstila \xc5\xa1ele 2002, ko je \xc5\xbee povsem pogorela. Isto leto (2002) je v kinodvorane pri\xc5\xa1lo \xc4\x8cude\xc5\xbeno potovanje v distribuciji A. G. Marketa in s pomo\xc4\x8djo ob\xc5\xa1irnega ogla\xc5\xa1evanja uspelo. Na Liffu leta 2003 se je zavrtel tudi Interstella 5555, enourni muzikal skupine Daft Punk, ki ga je re\xc5\xbeiral Leiji Matsumoto. Leta 2005 je na Liffe in v splo\xc5\xa1no kinodistribucijo pri\xc5\xa1el tudi \xc4\x8carovnik Howl in gibljivi grad._NEWLINE_Medtem se je na televiziji tudi zvrstilo nekaj serij: Kimba \xe2\x80\x93 Beli lev\xc4\x8dek, Pokemoni, Mali me\xc4\x8devalci, Rudijevo mo\xc5\xa1tvo, Superpunce, Hikarian, Zenki, Dragonball Yu-Gi-Oh, Bayblade in celo film Duh v \xc5\xa1koljki._NEWLINE_Ve\xc4\x8dina serij, predvajanih na televiziji, je iz\xc5\xa1la tudi na videokasetah, nekatere celo na DVD-jih. Poleg tega je na DVD-ju iz\xc5\xa1lo tudi \xc4\x8cude\xc5\xbeno potovanje. 2004 in 2005 je Blitz izdal DVD-ja animejskih celove\xc4\x8dercev Tokijski botri in Izumitelj.\n_START_SECTION_\nZvrsti\n_START_PARAGRAPH_\nKar se je za\xc4\x8delo z izobra\xc5\xbeevalno znanstveno fantastiko se je z leti razvilo v paleto \xc5\xbeanrov, kakr\xc5\xa1no na zahodu pozna zahodna igrana produkcija. Od romantike za deklice, robotov za de\xc4\x8dke, do zgodbah o odvisnosti, zgodovini, mestnem \xc5\xbeivljenju, \xc5\xbeivljenju v pisarnah, vzgoji otrok, kuhanju, vrtnarstvu, mitologiji in veri ... Pri tem gre struktura dru\xc5\xbebenih okvirjev v animejih, ne glede na njihov notranji \xc4\x8dasovni okvir, v precej\xc5\xa1nji meri z roko v roki s sicer\xc5\xa1njim gibanjem japonske dru\xc5\xbebene strukture. Po tem, ko so mange in animeji odkrili \xc5\xbeensko emancipacijo v osemdesetih, so bila prav ta dela za zgled mnogim dekletom, ki so rasla ob njih._NEWLINE_Za mnogo znanstvenofantasti\xc4\x8dnih animejev, pa tudi samo fantasti\xc4\x8dnih, je zna\xc4\x8dilna apokalipti\xc4\x8dna tematika kon\xc4\x8dnega uni\xc4\x8denja in izni\xc4\x8denja. Strokovnjaki s podro\xc4\x8dja animejev se strinjajo, da je ta nedvomno posledica dejstva, da je japonska dru\xc5\xbeba sama po sebi postapokalipti\xc4\x8dna, saj je edina, ki je do\xc5\xbeivela uni\xc4\x8dujo\xc4\x8do mo\xc4\x8d atomske bombe, kar se je za ve\xc4\x8dno zapisalo v nacionalni spomin. Vodilni motiv mnogih animejev je uni\xc4\x8denje sveta, kjer se dogajajo, neredko gre pri tem za Tokio. Eden najslavnej\xc5\xa1ih animejev, Akira, se za\xc4\x8dne in kon\xc4\x8da v uni\xc4\x8denem Tokiu, enako serija Shin seiki evangelion (Neon Genesis Evangelion), \xc5\xa1e celo otro\xc5\xa1ki animeji o deklicah s \xc4\x8darobnimi mo\xc4\x8dmi in eroti\xc4\x8dni animeji se pogosto ukvarjajo s prepre\xc4\x8devanjem uni\xc4\x8denja sveta._NEWLINE_Posebno pozornost zaslu\xc5\xbeijo tudi robotski animeji, ki imajo izvor v samem Astro Boyju, toda prvi pravi te vrste, je bil Tetsujin 28-go leta 1963, v katerem nastopa prvi robot, ki ni zgolj orodje, pa\xc4\x8d pa je imel tudi lastno zavest._NEWLINE_Med otro\xc5\xa1kimi animeji je mnogo takih, ki so narejeni po knji\xc5\xbeni predlogi, kot na primer Heidi ali Pes iz Flandrije, dva iz serije World Masterpiece Theater, ki temeljita na evropskih otro\xc5\xa1kih knjigah, pa tudi \xc4\x8cebelica Maja, ki izvira iz \xc5\xa0vice. Ti otro\xc5\xa1ki izdelki so bili pogosto narejeni po naro\xc4\x8dilu evropskih televizijskih hi\xc5\xa1 in so bili zato takoj izvo\xc5\xbeeni k nam, kjer so skoraj ponarodeli. Ti so tudi eni redkih, ki prakti\xc4\x8dno ne ka\xc5\xbeejo kulturnega duha svojega porekla, sicer pa bi lahko rekli, da animeji s svojo japonskostjo prav tako vplivajo na zahodna ob\xc4\x8dinstva, kot na japonska ob\xc4\x8dinstva vplivajo s svojo nejaponskostjo.\n_START_SECTION_\nIzobra\xc5\xbeevalna funkcija\n_START_PARAGRAPH_\nRaziskave med \xc5\xa1tudenti japon\xc5\xa1\xc4\x8dine v ZDA in Evropi so pokazale, da so \xc5\xa1tudentje najpogosteje med razlogi za u\xc4\x8denje japon\xc5\xa1\xc4\x8dine navedli zanimanje za japonsko kulturo in med ljubitelji animejev je dosti takih, ki se prej ali slej odlo\xc4\x8dijo za u\xc4\x8denje japon\xc5\xa1\xc4\x8dine. Pri tem pa animeji vzpodbujajo tudi spoznavanje japonske kulture. V njih so pogosto prikazani japonski obi\xc4\x8daji \xe2\x80\x93 vse od tradicionalne stanovanjske ureditve, kimonov, do pisarni\xc5\xa1kega \xc5\xbeivljenja in \xc5\xa1ole. Animeji iz studia Ghibli, ki ga vodita re\xc5\xbeiserja Miyazaki in Takahata, so polni namigov na japonsko tradicijo in moderno \xc5\xbeivljenje.\n_START_SECTION_\nO "velikih o\xc4\x8deh"\n_START_PARAGRAPH_\nZa ve\xc4\x8dino animejskih likov je pogosto re\xc4\x8deno, da so po videzu kavkazijci. Velike o\xc4\x8di, zelo raznoliki lasje, visoke postave in dolgi udi ter ozki, dolgi obrazi so dokazi za to, da so imeli ustvarjalci v mislih kavka\xc5\xa1ke like. Bolj kot za kavkazijski videz likov gre pri animejih za nadrasne in nadnacionalne like, s katerimi se lahko kdorkoli identificira, ne da bi se pri tem moral zavezati drugi skupini oziroma rasi ali se odpovedati svoji. V tem pa je tudi te\xc5\xbenja po splo\xc5\xa1nih ob\xc4\x8dinstvih, torej uspehu ne le doma, temve\xc4\x8d tudi v tujini._NEWLINE_Svojo razlago imajo pogosto navajane groteskno velike o\xc4\x8di. Gre za prepri\xc4\x8danje, da so o\xc4\x8di ogledalo du\xc5\xa1e in kot take so v animejih res pogosto uporabljane kot pokazatelj zna\xc4\x8daja. Nedol\xc5\xbeni, predvsem dekli\xc5\xa1ki, ob\xc4\x8dasno tudi de\xc5\xa1ki liki, imajo velike, okrogle o\xc4\x8di, medtem ko je za prete\xc5\xbeno negativne like zna\xc4\x8dilno, da imajo ozke in podolgovate o\xc4\x8di.\n_START_SECTION_\nAnimacija\n_START_PARAGRAPH_\nMarsikateri prijem, ki je neko\xc4\x8d var\xc4\x8deval z materialom, je s\xc4\x8dasoma postal ena od zna\xc4\x8dilnosti animejev. Tako so na primer pogosti dramati\xc4\x8dni bli\xc5\xbenji posnetki junakov, kjer je napetost v zgodbi stopnjevana s pribli\xc5\xbeanjem kamere na obraz junaka, ki je morda pred te\xc5\xbeko odlo\xc4\x8ditvijo ali pa je pravkar dobil slabo novico, oziroma se veseli. Portret je v razli\xc4\x8dne namene mo\xc4\x8d uporabiti, kadar je vzdu\xc5\xa1je ustvarjeno s pomo\xc4\x8djo ozadja. Ta so pogosto abstraktna \xe2\x80\x93 te\xc5\xbeke odlo\xc4\x8ditve, jezo ali celo bole\xc4\x8dino lahko ponazarjajo temne barve, bliski, zlomljena ogledala in podobno, medtem ko lahkotno vzdu\xc5\xa1je prina\xc5\xa1ajo svetle barve, cvetje ali sonce._NEWLINE_Animeji nudijo svojemu ob\xc4\x8dinstvu poseben svet estetike, saj gre v prvi vrsti za izjemno u\xc4\x8dinkovito vizualizacijo zgodbe. To dokazuje tudi dejstvo, da so se animeji v ZDA \xc5\xa1irili na piratskih kasetah brez podnapisov in so jih v glavnem gledali ljubitelji znanstvene fantastike, ki niso znali japonsko. Prepri\xc4\x8dljivost slike, ki jo je razvila manga, se ohranja v animejih do te mere, da govor ni nujen, kar je u\xc4\x8dinkovito dokazal tudi muzikal Interstella 5555. Animatorji imajo ve\xc4\x8d na\xc4\x8dinov o\xc5\xbeivljanja svojih likov. Ti prijemi se lo\xc4\x8dijo predvsem glede na to, kak\xc5\xa1nemu ob\xc4\x8dinstvu je kon\xc4\x8dni izdelek namenjen. V animejih za otroke in mladino, so najpogostej\xc5\xa1i prijem t. i. SD (\xc2\xbbsuperdeformed\xc2\xab) liki, slikovni simboli \xc4\x8dustev in ozadja. SD (\xc2\xbbsuperdeformed\xc2\xab\xc2\xa0ali \xc2\xbbchibi\xc2\xab) liki so pomanj\xc5\xa1ani liki, ki imajo glave skorajda v velikosti telesa, medtem ko je njihovo telo nekajkrat manj\xc5\xa1e in veliko manj natan\xc4\x8dno. Gre za ljubko \xe2\x80\x93 ali groteskno \xe2\x80\x93 deformirano obliko. Seveda je lik \xc5\xa1e vedno razpoznaven, gre samo za obliko, ki navadno doprinese h komiki in poudari to\xc4\x8dno dolo\xc4\x8deno zna\xc4\x8dilnost ali \xc4\x8dustveno stanje. Ostali slikovni simboli \xc4\x8dustev so na primer kaplje potu (sramovanje ali obup nad \xc4\x8dim), kri iz nosu (nespodobne misli), izrazite \xc5\xbeile na \xc4\x8delu ali roki lika (mo\xc4\x8dna jeza), obla\xc4\x8dek iz ust (oddih) in mnogi drugi._NEWLINE_Animeji imajo zelo zna\xc4\x8dilno barvno podobo, ki vedno uporablja ve\xc4\x8d odtenkov, s katerimi pri\xc4\x8dara svetle\xc4\x8de in sen\xc4\x8dene povr\xc5\xa1ine pri animiranih likih. Ti so potem polo\xc5\xbeeni prek ozadja, za katero so barve bolj naravne in umirjene in za sen\xc4\x8denje uporabljajo prehajajo\xc4\x8de tone. Medtem ko so liki v ospredju vedno \xc4\x8drno obrobljeni, je ta obroba pri ozadjih pogosto izpu\xc5\xa1\xc4\x8dena._NEWLINE_Pri novej\xc5\xa1ih animejih ni redkost, da so manj pomembna ozadja, ki vsebujejo gibanje, dejansko narisana digitalno, medtem ko je vse ostalo \xc5\xa1e vedno narisano ro\xc4\x8dno. Seveda pa so \xc5\xbee nekaj \xc4\x8dasa ro\xc4\x8dno narisane slike prenesene v ra\xc4\x8dunalnik in nato pobarvane in obdelane, toda originalne \xc4\x8drte \xc5\xa1e vedno prihajajo izpod rok risarjev. Vseeno pride ob\xc4\x8dasno tudi do bolj temeljitih izletov v ra\xc4\x8dunalni\xc5\xa1ki svet. Leta 1999 je nastal A.li.ce, ki danes velja za prvi anime s popolno 3D vektorizacijo, 2005 pa sta iz\xc5\xa1la \xc5\xa1e dva animeja s podobnim izgledom animacije, Final Fantasy: Advent Children in Appleseed.'